Sama idee ümber ujub koheselt pinnale ka lühinägelik parteipoliitika. Üks erakond haagib ennast ideele taha, mis sest, et moonutatud kujul. Teine ütleb, et muidugi toetame, aga sotsiaalmaksu lage kehtestades peaks tõstma kohe tulumaksu. See muidugi nulliks ära idee algse mõtte tööjõumaksude üldise taseme alandamisest. Kolmas partei leiab, et need esimesed kaks on justnagu hakanud ideega juba endale  profiiti lõikama, seega on ainuvõimalik hakata seda torpedeerima. Seda, et algatus tuleb parteivälistelt ettevõtjatelt-kodanikelt ja on osa välja pakutud abinõude laiemast paketist, ei mäleta kahe kuu pärast lugupeetud funktsionäridest enam keegi.